31985D0211
L 096/30
JURNALUL OFÍCIAL AL UNIUNII EUROPENE
DECIZIA CONSILIULUI
din 26 martie 1985
privind încheierea unui schimb de scrisori care prelungește înțelegerea referitoare la clauza 2 din Acordul dintre Comunitatea Economică Europeană și Republica Socialistă România privind comerțul cu carne de oaie și de capră
(85/211/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 113,
având în vedere propunerea Comisiei,
întrucât în cadrul Acordului de autolimitare încheiat cu Comunitatea în sectorul cărnii de oaie și de capră și al oilor și caprelor vii, România s-a angajat, printr-un schimb de scrisori, să își limiteze exporturile spre anumite piețe comunitare considerate zone sensibile; întrucât, cu toate acestea, această măsură nu se poate prelungi dincolo de 31 martie 1984;
întrucât condițiile care au dus la desemnarea zonelor menționate anterior nu s-au schimbat, iar acordul privind limitarea exporturilor spre aceste zone trebuie, prin urmare, prelungit,
întrucât, în acest scop, Comisia a purtat negocieri cu România, iar aceste negocieri au dus la un acord,
DECIDE:
Articolul 1
Schimbul de scrisori care prelungește acordurile referitoare la clauza 2 din Acordul dintre Comunitatea Economică Europeană și Republica Socialistă România privind comerțul cu carne de oaie și de capră se aprobă în numele Comunității.
Textele cuprinse în schimbul de scrisori se anexează la prezenta decizie.
Articolul 2
Președintele Consiliului este autorizat să numească persoana împuternicită să semneze schimbul de scrisori la care se face referire la articolul 1 prin care Comunitatea își asumă obligații.
Adoptată la Bruxelles, 26 martie 1985.